**ΠΟΛΥΤΡΟΠΙΚΟΤΗΤΑ**

**ΤΙ ΕΙΝΑΙ ΤΑ ΠΟΛΥΤΡΟΠΙΚΑ ΚΕΙΜΕΝΑ**

Στην εποχή μας λόγω της τεχνολογικής ανάπτυξης χρησιμοποιούνται ευρέως **πολυτροπικά κείμενα**, κείμενα δηλαδή που εκτός από το λόγο χρησιμοποιούν και άλλους τρόπους έκφρασης και μεταφοράς ενός μηνύματος, όπως **πίνακες, σχεδιαγράμματα, χάρτες** και κυρίως **εικόνες**. Χωρίς αυτά τα στοιχεία τα κείμενα μερικές φορές δεν έχουν νόημα ή δε μεταφέρουν αποτελεσματικά το νόημά τους.

Ιδιαίτερα σημαντικός είναι ο **ρόλος της εικόνας**, καθώς: - άλλοτε **συμπληρώνει το νόημα** των λέξεων (ιδιαίτερα όταν το κείμενο μας δίνει πληροφορίες) κάνοντας έτσι πιο κατανοητό το μήνυμα για τον αναγνώστη - άλλοτε **ενισχύει το μήνυμα** που επιδιώκει να μεταφέρει το κείμενο επηρεάζοντας συναισθηματικά το δέκτη (συνήθως σε διαφημίσεις ή αφίσες ευαισθητοποίησης σε κοινωνικά ζητήματα) - και άλλοτε κάνει απλώς **πιο ελκυστικό** το κείμενο.

**ΠΡΟΣΟΧΗ!**

Υπάρχει περίπτωση οι λέξεις απλώς να επεξηγούν την εικόνα, οπότε η εικόνα να παίζει τον κύριο ρόλο, ενώ το κείμενο τον βοηθητικό.

Παρατήρηση

 Η κατανόηση της πολυτροπικότητας μπορεί να βοηθήσει να χειριζόμαστε ικανοποιητικά την πληθώρα κειμένων που προσλαμβάνουμε καθημερινά από τον Τύπο, το Διαδίκτυο, τη διαφήμιση, την τηλεόραση, τις αφίσες αλλά και τα σχολικά βιβλία. Όλα αυτά τα κείμενα είναι πολύσημα (έχουν πολλά και όχι μόνο ένα νόημα) και, για να τα μελετήσουμε και να τα κατανοήσουμε σε βάθος, πρέπει να μάθουμε να εστιάζουμε όχι μόνο στα γλωσσικά του στοιχεία αλλά και στα μη γλωσσικά.